บจ.เปลี่ยนโครงสร้างผู้ถือหุ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

2เดือนซื้อขายมูลค่าเกิน7หมื่นล.  เครือเจริญโภคภัณฑ์ทิ้งหุ้นวีนิไทย 
โพสต์ทูเดย์ — หุ้นเอื้ออำนวยหนุน บจ.เปลี่ยนโครงสร้างผู้ถือหุ้นอื้อ 12 เดือน ซื้อขายหุ้นกว่า 7 หมื่นล้าน ด้านเครือซีพีทิ้ง VNT กำเงิน 1,400 ล้าน BTS ซื้อหุ้น GLAND
รายงานข่าวจากตลาดหลักทรัพย์ เปิดเผยว่า นับจากดัชนีตลาดหุ้นที่ปรับตัวเพิ่มขึ้นมาเหนือ 1,000 จุด หนุนให้ราคาหุ้นปรับตัวขึ้นกันถ้วนหน้า และทำให้เกิดการซื้อขายหุ้นล็อตใหญ่ เพื่อเปลี่ยนแปลงโครงสร้างการถือหุ้นในบริษัทจดทะเบียน (บจ.) หลายรายการ โดยเฉพาะในช่วง 12 เดือนนี้ มีการเปลี่ยนแปลงโครงสร้างผู้ถือหุ้นใหญ่ 3 บริษัท มูลค่าการซื้อขายหุ้นรวมทั้งสิ้น 5.38 หมื่นล้านบาท อาทิ บริษัท บ้านปู (BANPU) ขายหุ้นที่ถืออยู่ในบริษัท ผลิตไฟฟ้าราชบุรีโฮลดิ้ง (RATCH) บริษัท ปูนซิเมนต์ไทย (SCC) ขายหุ้นบริษัท ปตท.เคมิคอล (PTTCH) มูลค่ากว่า 3.3 หมื่นล้านบาท กลุ่มมาลีนนท์แบ่งขายหุ้นในบริษัท บีอีซี เวิลด์ (BEC) มูลค่า 3,700 ล้านบาท 
นอกจากนี้ บริษัท อิตาเลียนไทย ดีเวล๊อปเมนต์ (ITD) ได้อาศัยจังหวะนี้ขายหุ้นบริษัท โตโยไทย คอร์ปอเรชั่น (TTCL) กว่า 7% ให้ยักษ์รับเหมาก่อสร้างญี่ปุ่น และบริษัท กรุงเทพดุสิตเวชการ (BGH) เพิ่มทุน เพื่อนำไปแลกกับถือหุ้นใหญ่ในบริษัท ประสิทธิพัฒนา (PYT) 
ล่าสุดบริษัท วีนิไทย (VNT) เปิดเผยว่า ได้รับแจ้งจากผู้ถือหุ้นใหญ่ของบริษัทว่า เมื่อวันที่ 17 ธ.ค.ที่ผ่านมา บริษัท เจริญโภคภัณฑ์ โฮลดิ้ง ได้โอนหุ้น VNT ให้กับบริษัท Solvay VinylsHolding AG จำนวน 14,860,489 หุ้น และบริษัท กรุงเทพเทเลคอมโฮลดิ้ง ได้โอนหุ้นให้กับบริษัท Solvay VinylsHolding AG จำนวน 85,949,964 หุ้น
ทั้งนี้ เมื่อวันที่ 17 ธ.ค. มีรายการบิ๊กล็อตหุ้น VNT จำนวน 100.81 ล้านหุ้น มูลค่ารวม 1,481.91 ล้านบาท
ด้าน น.ส.รมณี บุญดีเจริญ กรรมการและรองกรรมการผู้จัดการ กลุ่มงานบัญชีและการเงิน บริษัท แกรนด์ คาแนล แลนด์ (GLAND) กล่าวว่า กลุ่มเจริญกฤษ และกลุ่มบริษัท กรุงเทพโทรทัศน์และวิทยุ (ช่อง 7 สี) ซึ่งเป็นผู้ถือหุ้นรายใหญ่ของบริษัท ได้เสนอขายหุ้นที่ถืออยู่ให้แก่บริษัท บีทีเอส กรุ๊ปโฮลดิ้งส์ (BTS) เมื่อวันที่ 20 ธ.ค.ที่ผ่านมา รวมทั้งสิ้น 3.41 ล้านหุ้น คิดเป็น 0.33% ของทุนเรียกชำระแล้ว ซึ่งบีทีเอสฯ ต้องการถือลงทุนระยะยาว และทำให้ปริมาณหุ้นหมุนเวียนหรือฟรีโฟลต เพิ่มขึ้นจาก 3.74% มาเป็น 4.07% 
อย่างไรก็ตาม กลุ่มเจริญกฤษ และกลุ่มบริษัท กรุงเทพโทรทัศน์และวิทยุ ยังคงเป็นผู้ถือหุ้นใหญ่ในบริษัท โดยมีสัดส่วนการถือหุ้นเท่ากับ 54.48% และ 29.89% ตามลำดับ
นายกานต์ ตระกูลฮุน กรรมการผู้จัดการใหญ่ SCC กล่าวว่า บริษัทมีแผนจะขายหุ้นที่ถืออยู่ใน PTTCH ซึ่งเหลืออยู่อีกจำนวน 66,999,927 หุ้น หรือคิดเป็น 4.42% โดยอยู่ระหว่างรอดูสถานการณ์ที่เหมาะสม เนื่องจากเห็นว่าการถือหุ้นในสัดส่วนน้อยไม่มีผลต่อการบริหาร และมีแผนจะนำเงินไปลงทุนในธุรกิจหลักของบริษัททั้งในประเทศและในภูมิภาคต่อไป
ทั้งนี้ แม้จะขายหุ้น PTTCH ออกไปทั้งหมดก็จะไม่มีผลกระทบกับสัญญาซื้อขายวัตถุดิบ เพื่อใช้ในการผลิตผลิตภัณฑ์ปลายน้ำของบริษัท
ภาวะการซื้อขายหุ้นในวันที่ 21 ธ.ค. ผันผวนมากระหว่างวันติดลบลงไปลึกถึง 1,002 บาท ก่อนมีแรงไล่ซื้อตอนใกล้ปิดตลาดดันดัชนีปิดที่ 1,013.19 จุด เพิ่มขึ้น 6.68 จุด มูลค่าการซื้อขายเบาบาง 20,767 ล้านบาท โดยนักลงทุนต่างชาติขายต่อ 535 ล้านบาท พอร์ต บล.ขาย 580 ล้านบาท สถาบันซื้อ 476 ล้านบาท และรายย่อยซื้อ 639 ล้านบาท 
นายปริญทร์ กิจจาทรพิทักษ์ ผู้อำนวยการฝ่ายวิเคราะห์หลักทรัพย์ บล.ฟาร์อีสท์ กล่าวว่า ตลาดยังคงผันผวนและต่อเนื่องไปจนถึงสิ้นปี คาดว่ากรอบการเคลื่อนไหวจะอยู่ที่ 1,0001,020 จุด